REGULAMENTUL (CE) NR. 351/2008 AL COMISIEI
din 16 aprilie 2008
de punere în aplicare a Directivei 2004/36/CE a Parlamentului European și a Consiliului cu privire la stabilirea priorității pentru inspecția la sol a aeronavelor care folosesc aeroporturile comunitare
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2004/36/CE a Parlamentului European și a Consiliului din 21 aprilie 2004 privind siguranța aeronavelor țărilor terțe care folosesc aeroporturile comunitare (1), în special articolul 8 alineatul (2),
întrucât:
(1)
Directiva 2004/36/CE introduce o abordare armonizată cu privire la aplicarea eficientă a standardelor internaționale de siguranță în Comunitate prin armonizarea normelor și a procedurilor de inspecție la sol a aeronavelor țărilor terțe care aterizează pe aeroporturi situate în statele membre. Directiva impune statelor membre să efectueze inspecții la sol ale aeronavelor din țări terțe care sunt suspectate a nu fi conforme cu standardele de siguranță internaționale și care aterizează pe oricare dintre aeroporturile sale deschise traficului aerian internațional urmând o procedură armonizată și să participe la colectarea și schimbul de informații privind inspecțiile la sol efectuate.
(2)
În vederea optimizării resurselor limitate aflate la dispoziția autorităților de inspecție competente din fiecare stat membru, este recomandat să se acorde prioritate efectuării de inspecții la sol în cazul anumitor categorii de transportatori aerieni și de aeronave care sunt în mod special susceptibile de a prezenta deficiențe în materie de siguranță.
(3)
Măsurile prevăzute de prezentul regulament sunt conforme cu avizul comitetului instituit în temeiul articolului 12 din Regulamentul (CEE) nr. 3922/91 al Consiliului (2),
ADOPTĂ PREZENTUL REGULAMENT:
Articolul 1
Definiții
În sensul prezentului regulament, se aplică următoarele definiții:
1.
„stabilirea priorității pentru inspecțiile la sol” înseamnă atribuirea unei proporții adecvate din numărul total de inspecții la sol efectuate anual de un stat membru, astfel cum se prevede la articolul 2 din prezentul regulament;
2.
„subiect” înseamnă un transportator și/sau toți transportatorii dintr-un anumit stat și/sau un anumit tip de aeronavă și/sau o anumită aeronavă.
Articolul 2
Criterii de stabilire a priorității
Fără a se aduce atingere articolului 8 alineatul (3) din Directiva 2004/36/CE, statele membre stabilesc prioritatea pentru inspecția la sol a următoarelor subiecte, în cazul în care acestea aterizează pe oricare dintre aeroporturile proprii deschise traficului aerian internațional:
1.
Subiecții identificați drept potențială amenințare în materie de siguranță pe baza analizelor efectuate periodic de Agenția Europeană pentru Siguranța Aviației (EASA).
2.
Subiecții identificați pe baza unui aviz emis de Comitetul pentru Siguranță Aeriană în contextul punerii în aplicare a Regulamentului (CE) nr. 2111/2005 al Parlamentului European și al Consiliului (3) cu privire la necesitatea unei verificări mai detaliate, prin inspecții sistematice la sol, a îndeplinirii efective de către respectivii subiecți a standardelor de siguranță pertinente. Acesta poate fi cazul subiecților care au fost retrași de pe lista transportatorilor aerieni în baza unei interdicții de exploatare pe teritoriul Comunității stabilite în temeiul Regulamentului (CE) nr. 2111/2005 („lista comunitară”).
3.
Subiecții identificați pe baza informațiilor obținute de Comisie de la statele membre sau de la EASA în temeiul articolului 4 alineatul (3) din Regulamentul (CE) nr. 2111/2005.
4.
Aeronavele exploatate pe teritoriul Comunității de transportatori incluși în anexa B a listei comunitare.
5.
Aeronave exploatate de alți transportatori a căror licență a fost acordată de același stat care a acordat licența oricărui transportator care figurează simultan pe lista comunitară.
Articolul 3
Comunicări
(1) Lista subiecților vizați la articolul 2 este transmisă în formă electronică de către EASA tuturor statelor membre, fiind actualizată la intervale de cel mult patru luni.
(2) EASA monitorizează procedura de stabilire a priorității și furnizează statelor membre, în cooperare cu organizațiile internaționale competente din domeniul aviației, informațiile necesare pentru a le permite să urmărească evoluția la nivelul Comunității în ceea ce privește stabilirea priorității inspecțiilor asupra subiecților menționați la articolul 2, inclusiv datele statistice pertinente legate de traficul aerian.
Articolul 4
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 aprilie 2008.